
Informācija presei

(17.10.2008.)

 „SKRIEN! PAR LATVIJU" PIRMAIS STARTĒS RAIMONDS BERGMANIS
Ginesa rekorda skrējienu “Skrien! Par Latviju” atklās spēkavīrs Raimonds Bergmanis. Viņš pirmais aizsāks 24 stundu garo 100 m stafeti, savukārt skrējienu svētdienas rītā noslēgs projekta „Nākamie 90” dalībnieks, 11 gadīgais Ronalds no Rīgas. 
 „Skrien! par Latviju” svinīgā atklāšana notiks 18. oktobrī plkst. 10.45. Visu 24 stundu garumā paralēli skrējienam norisināsies dažādas izklaides aktivitātes. Stadionā darbosies zaļais tirdziņš un deju telts, ikviens varēs piedalīties Mazdas vilkšanas sacensībās un Kalniešu spēlēs, kā arī skatīties tautā iemīļotās latviešu filmas. 
Tāpat skrējiena organizētāji ir padomājuši arī par mazajiem „Skrien! par Latviju” dalībniekiem. No plkst. 11.00 līdz 19.00 būs atvērta bērnu telts, kurā norisināsies zīļuku un kļavu lapu darbnīca, Ginesa rekorda zīmējuma veidošana, sejas apgleznošana un citas radošas aktivitātes. 
Šodien pēcpusdienā Latvijas jubilejas dienasgrāmatā www.lv90.lv būs pieejams saraksts ar visiem reģistrētajiem „Skrien! par Latviju” dalībniekiem pa skrējiena stundām. Aicinām ikvienu ieskatīties www.lv90.lv sadaļā „Skrien! par Latviju”, lai vēlreiz iepazītos ar skrējiena noteikumiem un lietām, kas jāatceras. 
„Skrien! par Latviju” ir iecerēta kā dāvana Latvijas 90. dzimšanas dienā, kuras ietvaros notiks Ginesa rekorda labošanas mēģinājums kategorijā "Vislielākais dalībnieku skaits, kas 24 stundās piedalās 100 m stafetes skrējienā". Skrējiens norisināsies Rīgā, stadionā „Daugava”, Augšielā 1, no 18. oktobra plkst. 11.00 līdz 19. oktobra plkst. 11.00. 
Uz „Skrien! par Latviju" īpaši ielūdz Mazda un Elvi. Pasākumu atbalsta Elsana. Ginesa rekorda oficiālais liecinieks - Radio SWH. Latvijas dzimšanas dienas draugi – portāls draugiem.lv. 

